Щэнхабзэ утыкушхуэ
Театрым и илъэс
Къэбэрдей-Балъкъэрым и библиотекищым даIыгъащ «Мир и гармония» псапащIэ фондым къыхилъхьа Iуэхумрэ Урысей дзэ-тхыдэ зэгухьэныгъэм зыхыхьэну зригъэблэгъа «Театральная Россия» проектымрэ.
«Театральная Россия» проектыр Москварэ Санкт-Петербургрэ я театр нэхъыфI дыдэхэм щIыналъэхэм я щэнхабзэ утыкухэм тхьэмахуэ къэс щагъэлъагъуэ япэ онлайн-театрщ. Проектыр зэрырагъажьэрэ къэралым эфир занщIэкIэ къат лэжьыгъи 100-м щIигъу щагъэлъэгъуащ икIи абыхэм театреплъ мини 150-рэ зэхуишэсащ.
2019 гъэм щэкIуэгъуэм и 9 - 11-хэм Мэлбахъуэ Тимборэ и цIэр зезыхьэ Лъэпкъ къэрал библиотекэм, НыбжьыщIэхэм я библиотекэ Мечиев Кязим и цIэр зезыхьэм, Сабий библиотекэ ПащIэ Бэчмырзэ и цIэр зезыхьэм я лэжьакIуэхэм, «Театральная Россия» федеральнэ проектым хыхьэу, Мединский Владимир и «Стена» романым къытращIыкIа «Смута» спектаклым и киноверсием щеплъащ икIи абы щытепсэлъыхьыжащ. Декорацэрэ сценографиекIэ къызыхуэтыншэ, актёрхэр гум дыхьэу щыджэгуа лэжьыгъэр игъэуващ къэралым и Театр цIыкIум и режиссёр Бейлис Владимир.
Гъэлъэгъуэныгъэ нэужьым фильмыр къазэрыщыхъуам теухуауэ зэпсэлъащ класс нэхъыжьхэм щIэс еджакIуэхэмрэ балигъхэмрэ. Абыхэм къыхагъэщащ кином тхыдэр къызэрыщыгъэлъэгъуэжам мыхьэнэ зэриIэр, ар зытеухуар актёрхэм уи фIэщ ящIыфу зэрыджэгуар.
БЖЬЫХЬЭЛI Розэ.
